SL Uradni list Evropske unije C 315/8

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta

(2016/C 315/04)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1)

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„TOMA PIEMONTESE“

EU št.: PDO-IT-02127 – 18.3.2016

ZOP ( X ) ZGO ( ) ZTP ( )

1. Skupina vložnikov in pravni interes

Consorzio di Tutela del Formaggio Toma Piemontese DOP (Konzorcij za zaščito sira z ZOP „Toma Piemontese“) Via Silvio Pellico, 10 10022 Carmagnola (TO) ITALIJA Tel. +39 0110565985, faks +39 0110565989 E-naslov promo.formaggi@produttorilattepiemonte.com

Konzorcij Consorzio di Tutela del Formaggio Toma Piemontese DOP ima pravico vložiti zahtevek za spremembo v skladu s prvim odstavkom 13. člena odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☒ Označevanje — ☐ Drugo (Navedite.)

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Sprememba se nanaša na možnost črno-belega izpisa papirnate oznake (etikete) ko se izdelek prodaja po delih ali predpakiran. Ta sprememba je potrebna, ker je na mnogih tiskalnikih etiket za sir po delih/prepakiran sir možno samo črno-belo tiskanje etiket, ki se uporabljajo za sir po delih ali prepakiran sir. Etikete lahko nameščajo veliki distributerji in izvajalci, pristojni za rezanje sira na kose.

Zato je bil po 7. stavku člena 8 specifikacije in v zadnji pododstavek točke 3.5 enotnega dokumenta vključen naslednji stavek:

„Logotipa sira z ZOP ‚Toma Piemontese‘ in polmastnega sira z ZOP ‚Toma Piemontese‘ sta lahko črno-bela; ta možnost velja za proizvod po delih ali prepakiran.“

V specifikacijo sta bila vključena tudi črno-bela logotipa, kot sta prikazana spodaj.

Zaradi uskladitve terminologije, uporabljene v Uredbi (EU) št. 1169/2011 Evropskega parlamenta in Sveta (3), je bila v zadnjem stavku člena 8 specifikacije in v prvem stavku točke 3.5 enotnega dokumenta beseda „preconfezionato“ nadomeščena z besedo „preimballato“.

ENOTNI DOKUMENT

„TOMA PIEMONTESE“

EU št.: PDO-IT-02127 – 18.3.2016

ZOP ( X ) ZGO ( )

1. Ime

„Toma Piemontese“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Toma Piemontese“ je sir, proizveden izključno iz kravjega mleka, tj. polnomastnega mleka za vrsto sira iz polnomastnega mleka in delno posnetega mleka za polmastno vrsto sira.

Končni proizvod mora imeti naslednje značilnosti:

— Oblika: cilindrična z ravnima ali skoraj ravnima ploskvama in rahlo izbočenim obodom.

— Velikost: premer znaša 15–35 cm, višina znaša 6–12 cm.

— Teža: od 1,8 do 9 kg.

(mere in teža se nanašajo na proizvod na začetku zorenja)

— Skorja: za vrsto sira iz polnomastnega mleka: prožna in gladka, slamnato rumena in rdečkasto rjava, odvisno od stopnje zorenja; neužitna.

— Skorja: za polmastno vrsto sira: skorja je malo prožna, rustikalnega videza in barve, ki sega od živo slamnato rumene do rdečkasto rjave; neužitna.

— Struktura testa: pri vrsti sira iz polnomastnega mleka: mehko testo s številnimi drobnimi očesi; pri polmastni vrsti sira: prožno ali poltrdo testo (ki postaja trdnejše z daljšim zorenjem) z drobnimi očesi.

— Barva testa: bledo slamnato rumena.

— Okus: pri vrsti sira iz polnomastnega mleka: blag in prijeten okus z nežno aromo; pri polmastni vrsti sira: intenziven in harmoničen okus z dišečo aromo, ki z zorenjem postane značilnejši.

— Vsebnost maščob v suhi snovi: najmanj 40 % pri vrsti sira iz polnomastnega mleka; najmanj 20 % pri polmastni vrsti sira.

3.3 Krma (samo za proizvode živalskega izvora) in surovine (samo za predelane proizvode)

Prehrano goveda sestavljajo predvsem sveža/konzervirana krma ali posušena krma s travnikov, pašnikov ali travniško-pašniških zemljišč in seno, ki večinoma izvira z opredeljenega geografskega območja.

Surovine: kravje mleko, sol, telečje sirilo, z mlečnimi fermenti in/ali naravnimi kulturami, kadar je to potrebno. Naravne kulture morajo biti proizvedene na območju proizvodnje in/ali morajo biti rezultat prejšnje predelave.

3.4 Posebne faze proizvodnje, ki jih je treba izvajati na opredeljenem geografskem območju

Celoten proizvodni proces (reja goveda in proizvodnja mleka, usirjanje, obdelava sirnine, oblikovanje, odcejanje, soljenje in zorenje) mora potekati na območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir se lahko daje na trg v kosu, rezinah, po delih ali predpakiran. Rezanje in predhodno pakiranje lahko potekata zunaj geografskega območja proizvodnje.

Oznaka skladnosti se pred trženjem namesti s papirnato etiketo (premera 14 do 27 cm) in oznako, ki se z uporabo posebnih modelov za označevanje odtisne na sredini ene ploskve vsakega kosa sira, z logotipom ZOP in črko „S“ za polmastni proizvod. Šele po tovrstnem označevanju in etiketiranju se lahko proizvod daje na trg z zaščiteno označbo porekla „Toma Piemontese“.

Za lepljenje papirnate etikete je dovoljena uporaba lepila za živila.

Oznaka sira ZOP „Toma Piemontese“ vključuje modro stilizirano kravo, na kateri je napis v beli barvi „Toma Piemontese“, obkroža pa jo krog z barvami italijanske zastave.

Oznako porekla sestavlja plastični pečat, sredi katerega je prikazana kravja glava, ki nosi stilizirano črko „T“; značilna alfanumerična koda proizvajalca, sestavljena iz velike tiskane črke in dvomestne številke, se mora nahajati na levi strani slike. Pri polmastnem siru „Toma Piemontese“ je v okencu nad središčnico logotipa velika tiskana črka „S“.

Papirnata etiketa ima na sredi logotip ZOP „Toma Piemontese“, na zunanjem zelenem obroču pa napis ZOP „Toma Piemontese“. Pri polmastnem siru „Toma Piemontese“ mora biti tudi beseda „Semigrasso“. Enak logotip se mora nahajati na proizvodu, ki se prodaja po delih.

Logotipa sira z ZGO „Toma Piemontese“ in polmastnega sira z ZGO „Toma Piemontese“ sta lahko črno-bela, ta možnost velja za proizvod po delih ali predpakiran.

4. Jedrnata opredelitev geografskega območja

Območje porekla mleka in območje, na katerem se proizvaja in zori sir „Toma Piemontese“, sestavlja upravno ozemlje pokrajin: Novara, Vercelli, Biella, Torino, Cuneo, Verbania Cusio Ossola ter občin Monastero Bormida, Roccaverano, Mombaldone, Olmo Gentile in Serole v pokrajini Asti ter Acqui Terme, Terzo, Bistagno, Ponti in Denice v pokrajini Alessandria.

5. Povezava z geografskim območjem

Za opredeljeno območje so značilne obilne in enakomerno porazdeljene padavine v količini 800–1 500 mm na leto, z najmanj padavinami pozimi, največ pa spomladi, pri čemer jim sledijo padavine poleti in jeseni, ter velike možnosti namakanja v nižinah. Podnebne razmere, povezane s količino sonca (absolutna letna povprečna vrednost je 5,4 ure na dan, in sicer največ 8,4 ure na dan julija ter najmanj 3,5 ure na dan novembra in decembra) in značilnostmi prsti, pa ustvarjajo edinstveno in neponovljivo mešanico v Evropi. To stanje tal in vremenske razmere vplivajo na značilnosti krme, ki je izpostavljena minimalnemu vročinskemu in vodnemu stresu, kar prispeva k močni in obilni rasti. Pašniki in travniki ter pridelana krma so na splošno zelo bogati z ljuljko, lucerno in drugimi krmnimi travami in stročnicami, vključno z deteljo. Visoka kakovost krme povzroča odlično proizvodnje mleka in sira z edinstvenimi značilnostmi.

Ti posebni pogoji ugodno vplivajo tudi na rejne živali, saj prispevajo k njihovi dobrobiti, ki je povezana s pogoji bivanja.

Posebna spretnost proizvajalcev sira pri rezanju sirnine je ključnega pomena za zagotovitev ustrezne čvrstosti testa, ki mora biti mehko s številnimi drobnimi očesi.

Za sir je značilna struktura mehkega testa s številnimi drobnimi očesi.

Posebne vremenske razmere z obilnimi padavinami in relativno vlažnostjo zraka ter značilnimi ravnmi izpostavljenosti soncu v kombinaciji s spretnostmi in znanjem sirarjev, ki jim je uspelo popolnoma izkoristiti te razmere, omogočajo, da se za proizvodnjo sira „Toma Piemontese“ čim bolje izkorišča potencial opredeljenega območja proizvodnje, zaradi česar sir slovi po posebej mehkem testu. Sirarjem posebne spretnosti in znanja omogočajo, da v času rezanja sirnine, ki se pridobi brez kuhanja ali z zelo nežnim delnim kuhanjem, zagotovijo zrnatost, ki vzpostavlja popolno ravnovesje med sirnim testom in sirotko.

Poleg tega značilno zorenje, ki tradicionalno poteka v naravnih jamah ali drugih primernih okoljih, za katera je značilna zelo visoka vlažnost, omogoča ohranitev mehke teksture testa.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ (v zgornjem desnem kotu zaslona), nato „Prodotti DOP, IGP e STG“ (ob robu na levi strani zaslona) in nazadnje „Disciplinari di produzione all’esame dell’UE“.

(1) UL L 179, 19.6.2014, p. 17.

(2) UL L 343, 14.12.2012, p. 1.

(3) UL L 304, 22.11.2011, p. 18.